Ελεύθεροι αφέθηκαν οι δύο Τούρκοι στρατιωτικοί που συνελήφθησαν σε ελληνικό έδαφος το πρωί της Κυριακής. Οι Τούρκοι απελευθερώθηκαν και επέστρεψαν στη χώρα τους περίπου στις 18:30 το απόγευμα, ύστερα από συνεννόηση των ελληνικών αρχών με τις τουρκικές και αφού πρώτα ανακρίθηκαν από Έλληνες αξιωματικούς στο φυλάκιο της Εγνατίας.

Στρατιωτικές πηγές έκαναν λόγο για χαμηλής έντασης περιστατικό. Οι δύο Τούρκοι στρατιωτικοί χάθηκαν, όπως και οι Αγγελος Μητρετώδης και Δημήτρης Κούκλατζης. Σύμφωνα με πηγές του υπουργείου Εθνικής Άμυνας οι δύο Τούρκοι στρατιωτικοί έχασαν τον προσανατολισμό τους και πέρασαν στο ελληνικό έδαφος, τονίζοντας ότι στα όπλα τους δεν είχαν καν πυρομαχικά.

Η υπόθεση επιβεβαιώνει σε απόλυτο βαθμό την άδικη κράτηση των δύο Ελλήνων στρατιωτικών, την οποία προφανώς ο Ρετζέπ Ταγίπ Ερντογάν επιχείρησε να αξιοποιήσει για ανταλλάγματα στο πλαίσιο της «διπλωματίας της ομηρίας», που εφάρμοζε μέχρι πριν από λίγο καιρό.

Η περιπέτεια των Τούρκων στρατιωτικών, ένα συνηθισμένο περιστατικό στα σύνορα, κράτησε μόλις εννιά ώρες. Πραγματοποιήθηκαν οι απαραίτητες έρευνες και τελικά επέστρεψαν στην πατρίδα τους. Αντίθετα οι Κούκλατζης και Μητρετώδης, για το αντίστοιχο περιστατικό, έμειναν στην τουρκική φυλακή σχεδόν έξι μήνες. Σύμφωνα με τον Alpha, η ηγεσία του Υπουργείου σε καμία περίπτωση δεν επιθυμούσε να εκμεταλλευτεί το περιστατικό για αντίποινα, αντίθετα στόχος ήταν να λήξει άμεσα, μετά τις απαιτούμενες έρευνες.

Σύμφωνα με την ανακοίνωση, τα 2 στελέχη των Τουρκικών Ενόπλων Δυνάμεων εισήλθαν στο ελληνικό έδαφος ακολουθώντας ίχνη ατόμων τα οποία πιθανώς ήθελαν να περάσουν παράνομα τα σύνορα και συνελήφθησαν στις 11:00. Αναλυτικά όσα αναφέρει η ανακοίνωση του ΓΕΣ:

«Σε έγγραφη κατάθεσή τους προς τις ελληνικές στρατιωτικές αρχές, ο μεν πρώτος, παραδέχθηκε ότι χάθηκε εντός του ελληνικού εδάφους ο δε δεύτερος, ότι βρισκόταν σε αναζήτηση του πρώτου, εντός του ελληνικού εδάφους. Στους 2 Τούρκους στρατιωτικούς, έγιναν ιατρικές εξετάσεις για να διαπιστωθεί ότι είναι καλά στην υγεία τους. Διαπιστώθηκε η υψηλή ετοιμότητα, η άμεση αντίδραση των ελληνικών τμημάτων προκάλυψης, καθώς και η σωστή λειτουργία του Συστήματος Διοίκησης και Ελέγχου. Κατόπιν επαφής των Διοικητών Ταγμάτων Προκάλυψης, ολοκληρώθηκε η παράδοση των 2 στρατιωτικών στην Τουρκία στις 18:30.«Από το Γενικό Επιτελείο Στρατού ανακοινώνεται ότι, την Κυριακή 09 Σεπτεμβρίου 2018 και περί ώρα 11:00, στην Περιοχή Ευθύνης της 12 Μηχανοκίνητης Μεραρχίας Πεζικού (ΧΙΙ Μ/Κ ΜΠ), πλησίον του χωρίου Φέρες, 150 μέτρα περίπου από την οριογραμμή, εντός του ελληνικού εδάφους, εντοπίστηκε από ελληνική περίπολο, Τούρκος έφεδρος υπαξιωματικός, φέροντας τον ατομικό οπλισμό του άνευ πυρομαχικών. Περί τις 14:00, εντοπίστηκε στην ίδια περίπου περιοχή και δεύτερος Τούρκος στρατιωτικός (Δόκιμος Έφεδρος Αξιωματικός), ο οποίος δεν έφερε οπλισμό, ούτε πυρομαχικά.

Για το θέμα επικοινώνησαν ο Υπουργός Εθνικής Άμυνας της Ελλάδας Πάνος Καμμένος και της Τουρκίας Χουλουσί Ακάρ.

Συνταγματάρχης (ΤΘ) Μιχαήλ Ψαρομιχαλάκης

Εκπρόσωπος Τύπου ΓΕΣ».